Ministerul Afacerilor Externă (MAE) salută aderarea Suediei la NATO, prin depunerea, la 7 martie, a instrumentului de ratificare la Departamentul de Stat al SUA, depozitarul Tratatului de la Washington, potrivit unui comunicat de presă al instituției.
"Prin aderarea la NATO, Suedia, al 32-lea stat aliat, este mai puternică și mai sigură, iar Alianța, mai consolidată, o evoluție cu atât mai relevantă cu cât Europa și spațiul euroatlantic se confruntă cu cea mai gravă criză de securitate de după al Doilea Război Mondial.
Alăturându-se celei mai puternice alianțe politico-militare din istorie, Suedia își asumă și responsabilitatea participării la apărarea colectivă, unul din cei trei piloni pe care este fundamentat NATO. România, un susținător activ al aderării Suediei la NATO, privește cu interes perspectiva colaborării cu noul aliat pentru consolidarea, în continuare, în mod unitar și coerent, a posturii de descurajare și apărare pe Flancul Estic, de la Nord la Sud, de la Marea Baltică la Marea Neagră, pentru a asigura o viziune integrată pentru apărarea înaintată", potrivit sursei citate.
MAE a mai transmis că România rămâne un promotor ferm al politicii Ușilor Deschise, sprijinind eforturile statelor candidate de pregătire pentru aderare, atât prin canalele bilaterale, cât și prin intermediul mecanismelor NATO.
Amintim că, după două secole de nealiniere și doi ani de diplomație chinuitoare, Suedia a devenit joi al 32-lea membru al NATO.